钦定古今图书集成/明伦汇编/氏族典/第238卷 > 张文瓘
## 钦定古今图书集成/明伦汇编/氏族典/第238卷 > 张文瓘

按《唐书张文瓘传》：“文瓘，字稚圭，贝州武城人。隋大业
末，徙家魏州之昌乐。贞观初，第明经，补并州参军。时
李𪟝为长史，尝叹曰：‘稚圭，今之管、萧，吾所不及’。𪟝入
朝，文瓘与属僚二人皆饯。𪟝赠二人以佩刀玉带，而
不及文瓘。文瓘以疑请，𪟝曰：‘子无为嫌，若某犹豫少
决，故赠以刀；某放诞少检，故赠以带。子才无施，不可，
焉用赠’？”因极推引，累授东西台舍人、参知政事。乾封
二年，遂与𪟝同为宰相。时高宗造蓬莱、上阳、合璧等
宫，复征讨四方。京师养厩马万匹，帑廥寖虚，文瓘谏，
帝善其言，为减厩马数千。改黄门侍郎，兼大理卿。不
旬日，断疑狱四百，抵罪者无怨言。尝有小疾，囚相与
斋祷，后拜侍中，诸囚闻其迁，皆垂泣。其得人心如此。
性严正，未尝回容。初，同列以堂馔丰馀，欲少损，文瓘
曰：“此天子所以重枢务、待贤才也。吾等若不任职，当自引避，不宜节减，以自取名。”众乃止。卒，年七十三，谥
曰懿。